NRF ผนึก “ม.ขอนแก่น” ศึกษาวิจัย “THC-CBD” ทางการแพทย์ มุ่งสร้าง S-curve “กัญชง-กัญชา”
NRF รุกธุรกิจสุขภาพ ลุย “กัญชง-กัญชา” เต็มสูบ จับมือ “ม.ขอนแก่น” เพื่อศึกษาวิจัย “THC- CBD” ทางการแพทย์ มุ่งสร้าง S-curve ใหม่จากพืชกัญชง-กัญชา
23 ก.พ. 2565

นายแดน ปฐมวาณิชย์ ประธานเจ้าหน้าที่บริหาร บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เปิดเผยว่า หลังจากกัญชาถูกปลดล็อคอย่างเป็นทางการ บริษัทฯ ก็ไม่รอช้าเร่งวางแผนธุรกิจเพื่อเป็นเบอร์หนึ่งในวงการพืชสมุนไพรกัญชง-กัญชา พร้อมเดินหน้าขยายธุรกิจและพัฒนาผลิตภัณฑ์ที่มีสารสกัด Tetrahydroconnabinol (THC) และ Cannabidiol (CBD) จากพืชกัญชง-กัญชาอย่างต่อเนื่อง เบื้องต้นมุ่งเน้นไปที่ธุรกิจสุขภาพ เนื่องจากสารสกัด THC และ CBD มีประโยชน์ทางการแพทย์ที่หลากหลาย เช่น ลดอาการปวด ลดภาวะคลื่นไส้อาเจียนจากเคมีบำบัด รักษาภาวะกล้ามเนื้อหดเกร็ง ช่วยเพิ่มความอยากอาหารให้ผู้ป่วยโรคมะเร็งและเอดส์ รวมถึงสามารถใช้ในผู้ป่วยที่เป็นต้อหิน มะเร็ง อัลไซเมอร์ พาคินสัน เป็นต้น เพื่อยกระดับวงการแพทย์ไทยให้เป็นศูนย์กลางในภูมิภาคอาเซียน
ด้านนายเทอร์รี่ บูธ ประธานเจ้าหน้าที่บริหาร บริษัท Australis Capital Inc. หรือ AUDACIOUS เป็นผู้นำในการขับเคลื่อนและพัฒนากัญชง (Hemp) และกัญชา (Cannabis) ดำเนินธุรกิจครบวงจร เป็นยักษ์ใหญ่ในสหรัฐอเมริกา ผ่านนวัตกรรมเทคโนโลยีอันล้ำสมัยในกระบวนการผลิต ที่มีบริการครอบคลุมของทุกขั้นตอน ตั้งแต่เทคนิคการปลูก การพัฒนาสายพันธุ์ รวมไปถึงการให้คำปรึกษา ทั้งในส่วนของพืชสมุนไพรกัญชาไปจนถึงผักผลไม้ต่างๆ เพื่อให้มั่นใจได้ว่าผู้บริโภคจะได้รับผลิตภัณฑ์ที่เปี่ยมประสิทธิผลในราคาที่เข้าถึงได้ ด้วยสรรพคุณหลักของกัญชง-กัญชา มีส่วนช่วยในการบำบัดรักษาอาการเจ็บป่วยได้เป็นอย่างดี เป็นที่ยอมรับในระดับสากล
อีกทั้งธุรกิจสุขภาพในภูมิภาคเอเชียมีแนวโน้มเติบโต โดยประเทศไทยเองก็มีศักยภาพในการเป็นศูนย์กลางของธุรกิจด้านสุขภาพในภูมิภาคได้ เราจะนำความเชี่ยวชาญในอุตสาหกรรมกัญชง-กัญชา ตั้งแต่การเพาะปลูก การผลิตและนวัตกรรม มาช่วยผลักดันให้ความร่วมมือในครั้งนี้สำเร็จ โดยในครั้งนี้ก็ได้ส่งตัวแทนจากบริษัทฯ มาดูงานและส่งต่อความรู้ในฐานะผู้เชี่ยวชาญให้กับม.ขอนแก่น ซึ่งเป็นศูนย์กลางในการปลูกให้กับบริษัทฯ ในขณะนี้ ซึ่งเชื่อว่าการต่อยอดองค์ความรู้ในครั้งนี้ และต่อเนื่องไปในอนาคตจะทำให้ผลิตภัณฑ์ของบริษัทฯ หลากหลาย มีคุณภาพสามารถแข่งขันได้ในตลาดระดับโลก
ขณะเดียวกัน นายทอม จุลภาส เครือโสภณ ประธานบริษัท โกลเด้น ไตรแองเกิล เฮลท์ จำกัด หรือ GTH กล่าวต่อว่า การที่ รัฐบาลไทยปลดล็อคกัญชาถือเป็นโอกาสที่บริษัทฯ มองเห็นมาตั้งแต่ต้นปี2564 ซึ่งบริษัทฯ ก็ได้วางกลยุทธ์ไว้ล่วงหน้าแล้ว โดยเฉพาะการดึง AUDACIOUS เข้ามาร่วมหุ้นเป็น Strategic Partner และการมาดูงานของ AUDACIOUS ในครั้งนี้ จะช่วยต่อยอดองค์ความรู้ให้กับบริษัทฯ ให้สามารถขยายกำลังการผลิตของบริษัทฯ ไปที่พืชกัญชาได้ในอนาคต เพราะเชื่อว่าสมุนไพรไทย ไม่แพ้ชาติใดในโลก
นอกจากนี้ รองศาสตราจารย์นายแพทย์ชาญชัย พานทองวิริยะกุล อธิการบดีมหาวิทยาลัยขอนแก่น  กล่าวเสริมว่า มหาวิทยาลัยขอนแก่นมีโรงพยาบาลเป็นของตนเอง ซึ่งจะเป็นข้อได้เปรียบและส่งเสริมความร่วมมือกันในวิจัยและพัฒนา สารสกัด THC และ CBD จากพืชกัญชาเพื่อประโยชน์ทางการแพทย์ มุ่งผลักดัน มหาวิทยาลัยขอนแก่น ให้เป็นจุดศูนย์กลางในการศึกษาวิจัยและเพาะปลูกให้กับทางบริษัทฯ เชื่อว่าการมาของ AUDACIOUS ในครั้งนี้จะสร้างประโยชน์มากมายให้วงการแพทย์ทั้งของไทยและต่างประเทศ